als_Latn dik_Latn sag_Latn
Megjithëse që prej shpalljes së fitores së Partisë Socialiste në zgjedhjet e 25 qershorit emri i Gramoz Ruçit përflitet për të pasuar Ilir Metën në postin e kryetarit të Kuvendit, ai vetë është shumë i përmbajtur në informacionet që jep, duke shtyrë gjithçka për në shtator.
Në një intervistë për Gazetën Shqiptare, Gramoz Ruçi thotë se “Nuk merrem me komentet e medias. Në momentin e duhur, ka kohë edhe dy muaj që maxhoranca të shpalosë të drejtën e saj për të gjitha institucionet legjislative apo ekzekutive. Kështu që deri atëherë po ia lë në dorë medias të merret.”
Ai është shprehur se e priste një rezultat të tillë të Partisë Socialiste në zgjedhje, nisur nga gjithçka që është bërë në katër vite por edhe për shkak të fushatës së bërë. Ruçi beson se me standardin e arritur në zgjedhje, Shqipëria është një hap më pranë Bashkimit Europian, por gjithsesi ka ende shumë detyra për të bërë. “Shqipëria sigurisht ka shumë ‘detyra shtëpie’ në lidhje me BE-në. Por sigurisht, standardi i zgjedhjeve që sapo zhvilluam, për mendimin ka vlerësime shumë pozitive. Për herë të parë votuesit nuk kishin pikë ankthi, frike, qoftë nga policia, shërbimi informativ apo strukturat shtetërore apo qoftë edhe nga akte rrugaçërie. Shqiptarët shkuan në mënyrën më të qetë në zgjedhje dhe shprehën verdiktin e tyre. Në dallim nga fushatat e tjera, kjo fushatë ishte ndryshe. Ishte një fushatë modeste, në kuadër të shpenzimeve. Kandidaturat që u vunë në lista nga ato problematika që kanë pasur nga zgjedhjet e kaluara ishin të një niveli të lartë dhe rezultati i zgjedhjeve doli shpejt”, është shprehur kreu i grupit parlamentar socialist.
Ai ka përsëritur sërish se mandati i marrë nga Partia Socialiste është një mandat për të qeverisur e vetme dhe sigurisht pa LSI-në. “S’ka koalicion me LSI-në. Kemi zhvilluar një fushatë për të vetëqeverisur Shqipërinë dhe nuk kemi pse ta diskutojmë këtë. Diskutimet do të bëhen në kohën e duhur.”/Tiranapost.al
als_Latn als_Latn als_Latn als_Latn